सुशांत सिंह मामले की जांच CBI को सौंपे जाने पर संजय राउत का बयान, जानिए क्या कहा
संजय राउत ने कहा कि महाराष्ट्र सरकार में जो कानून जानने वाले हैं, चाहे वे मुंबई पुलिस कमिश्नर हों या एडवोकेट जनरल, वे ही इस मसले पर बात कर सकते हैं।
मुंबई: सुशांत सिंह राजपूत के मामले की जांच को सुप्रीम कोर्ट ने केंद्रीय जांच ब्यूरो (CBI) को सौंप दिया है। सुप्रीम कोर्ट के इस फैसले के बाद महाराष्ट्र में राजनीतिक हलचल बढ़ गई है और शिवसेना नेता संजय राउत ने सुप्रीम कोर्ट के फैसले को लेकर किसी तरह की प्रतिक्रिया देने से मना किया है। संजय राउत ने कहा कि महाराष्ट्र सरकार में जो कानून जानने वाले हैं, चाहे वे मुंबई पुलिस कमिश्नर हों या एडवोकेट जनरल, वे ही इस मसले पर बात कर सकते हैं। संजय राउत ने कहा है कि उनका सुप्रीम कोर्ट के फैसले पर टिप्पणी करना सही नहीं है।आपको बता दें कि सुशांत सिंह राजपूत 14 जून को अपने मुंबई स्थित घर में मृत पाए गए थे। तब से लेकर अब तक इस केस में प्रतिदिन नए मोड़ आ रहे हैं। सुशांत के पिता केके सिंह के पटना में एफआईआर दर्ज कराने के बार रिया चक्रवर्ती ने केस को बिहार से मुंबई ट्रांसफर करने की याचिका दर्ज कराई थी। इस याचिका पर अब सुप्रीम कोर्ट ने निणार्यक फैसला सुनाते हुए मामले की जांच सीबीआई को देने का आदेश दे दिया है।सुप्रीम कोर्ट के फैसले से पहले ईडी ने मुंबई पुलिस के रवैये पर सवाल उठाए थे। ईडी के सूत्रों के मुताबिक मुंबई पुलिस ने अभी तक डिजिटल एविडेंस नहीं सौंपे गए हैं। सुशांत के लैपटॉप और मोबाइल की फॉरेंसिक रिपोर्ट नहीं दी गई है। ईडी दोबारा रिया चक्रवर्ती, शौविक चक्रवर्ती  और श्रुति मोदी को समन भेज सकती है।